चंबा। भूरि सिंह संग्रहालय चंबा में छह दिवसीय लघु चित्रकला कार्यशाला का रविवार को आगाज हो गया। कार्यशाला में राजस्थान, जम्मू, चंबा और कांगड़ा के प्रसिद्ध चित्रकार अपनी जादुई तूलिका से चित्रांकन करेंगे। एसडीएम रोहित राठौर ने कैनवास पर रेखांकन करते हुए कार्यशाला का विधिवत श्रीगणेश किया। कला शिविर के आरंभ में पद्मश्री विजय शर्मा ने राजस्थानी और पहाड़ी चित्रकला की महत्ता पर प्रकाश डाला। उन्होंने कहा कि यह कला गुरु शिष्य परंपरा के तहत प्रतिकूल परिस्थितियों में जिंदा है। शिल्प परिषद के महासचिव हंस राज धीमान ने कलाकारों का स्वागत करते हुए उनके योगदान के लिए धन्यवाद प्रकट किया। सोलन के विद्वान, कला प्रेमी एवं साहित्यकार कृष्णलाल शर्मा ने इस आयोजन के महत्व को रेखांकित करते हुए मिनिएचर आर्ट के प्रति राजकीय संरक्षण की आवश्यकता पर बल दिया। राजस्थान के वरिष्ठ चित्रकार कन्हैया लाल वर्मा ने कला जगत की वर्तमान प्रवृतियों पर कटाक्ष कर पारंपरिक पक्ष की महत्ता पर बल दिया।